HL ไตรมาส 3 กำไรโต 24% เล็งเปิดร้านขายยาเพิ่ม 2 สาขา มั่นใจดันรายได้ปีนี้โต 20%
HL ไตรมาส 3/65 กำไรโต 24% แตะ 31 ลบ. รับรายได้ขายเพิ่ม ส่วนงวด 9 เดือนกำไรโต 46% แตะ 84 ลบ. กางแผนเปิดร้านขายยาเพิ่ม 2 สาขา มั่นใจดันรายได้ปีนี้โตเข้าเป้า 20%
HL ไตรมาส 3 กำไรโต 24% แตะ 31 ลบ. รับรายได้ขายเพิ่ม กางแผนเปิดร้านขายยาเพิ่ม 2 สาขา มั่นใจดันรายได้ปีนี้โตเข้าเป้า 20%
15 พ.ย. 2565

บริษัท เฮลท์ลีด จำกัด (มหาชน) หรือ HL รายงานผลการดำเนินงานงวดไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดยภก.ธัชพล ชลวัฒนสกุล  ประธานเจ้าหน้าที่บริหาร HL เปิดเผยว่า ผลการดำเนินงานในงวด 9 เดือนของปี 65 (ม.ค.-ก.ย. 65 ) บริษัทฯ มีกำไรสุทธิอยู่ที่ 84.21 ล้านบาท เพิ่มขึ้น 46.37% จากช่วงเดียวกันของปีก่อนที่มีกำไรสุทธิเท่ากับ 57.53 ล้านบาท  ขณะที่รายได้รวมอยู่ที่ 1,142.91 ล้านบาท เพิ่มขึ้น 25.22% จากช่วงเดียวกันปีก่อนมีรายได้รวมเท่ากับ 912.74 ล้านบาท
สำหรับผลการดำเนินงานของบริษัทฯ ในไตรมาส 3/65 มีรายได้รวม 402.71 ล้านบาท เพิ่มขึ้น 13.13% จากงวดเดียวกันของปีก่อนที่มีรายได้รวม 355.98 ล้านบาท และมีกำไรสุทธิ  31.20 ล้านบาท เพิ่มขึ้น 23.60% จากงวดเดียวกันของปีก่อนที่มีกำไรสุทธิ 25.24 ล้านบาท
โดยกลุ่มผลิตภัณฑ์ที่มีอัตราการเติบโตสูงที่สุดในไตรมาส 3/65 ได้แก่ กลุ่มสินค้าสุขภาพสำหรับภายนอกร่างกาย ซึ่งส่วนใหญ่เป็นสินค้าที่ช่วยดูแลสุขภาพอนามัยและป้องกันร่างกายจากการติดเชื้อโรค มีอัตราเติบโต 30.73% จากงวดเดียวกันของปีก่อน เนื่องจากถึงแม้ว่าภาครัฐจะผ่อนคลายมาตรการป้องกันการติดเชื้อโควิด 19 ในด้านการตรวจหาเชื้อพร้อมกับสนับสนุนให้ผู้คนออกมาดำเนินชีวิตตามปกติมากขึ้น ประชาชนส่วนใหญ่จึงให้ความสำคัญกับการดูแลสุขภาพอนามัยและป้องกันตนเองจากการติดเชื้อ อันดับที่สองที่เติบโตสูงสุดได้แก่ กลุ่มสินค้าบริโภค มีอัตราเติบโต 21.66% จากงวดเดียวกันของปีก่อน เป็นไปในทิศทางเดียวกับการที่ประเทศไทยกำลังก้าวเข้าสู่สังคมผู้สูงวัยอย่างสมบูรณ์แบบในปี 2565 โดยประชากรผู้สูงอายุในปี 2565 มีจำนวน 12 ล้านคน คิดเป็น 18.3% ของประชากรทั้งหมด
“ผลประกอบการของบริษัทฯ ยังมีการเติบโตอย่างต่อเนื่อง หลังจากผู้บริโภคหันมาใส่ใจในการดูแลสุขภาพมากขึ้น ส่งผลให้ความต้องการใช้ผลิตภัณฑ์ทุกประเภทเพิ่มขึ้น โดยเฉพาะประเภทสินค้าอุปกรณ์การแพทย์และสินค้าเพื่อสุขภาพ สนับสนุนยอดขายทั้งจากสาขาเดิมและสาขาใหม่เติบโตได้ดี ขณะที่บริษัทฯ ยังสามารถบริหารจัดการต้นทุนสินค้าได้อย่างมีประสิทธิภาพ” ภก.ธัชพล กล่าว
ทั้งนี้บริษัทฯ มั่นใจว่ารายได้รวมในปีนี้จะเติบโตมากกว่า 20% จากปีก่อนที่ทำได้ 1,216 ล้านบาท ได้ตามเป้าหมายที่วางไว้  โดยรายได้ในช่วง  9 เดือนแรกของปีนี้อยู่ที่ 1,142.91 ล้านบาท คิดเป็นเติบโต 25.22% จากช่วงเดียวกันของปีก่อน ขณะที่แนวโน้มในไตรมาส 4/65 น่าจะดีต่อเนื่อง นอกจากนี้ในช่วงที่เหลือของปีนี้บริษัทฯ มีแผนเปิดสาขาใหม่อีก 2 สาขาในพื้นที่เขตกรุงเทพฯและปริมณฑล  ซึ่งจะส่งผลให้ปีนี้บริษัทฯ มีร้านขายยารวมทั้งสิ้น 36  สาขา จากปัจจุบันมีอยู่ 34 สาขา